Source: https://drkarsai.hu/emberi-jogok-europai-birosaga/
Timestamp: 2019-02-23 11:08:55
Document Index: 19541951

Matched Legal Cases: ['bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Mire jó a strasbourgi Emberi Jogok Európai Bírósága és hogyan forduljunk hozzá? | Karsai Dániel ügyvédi iroda
Akár Strasbourgig is elmegyek! Sokszor hallhatjuk ezt azok szájából, akiket valamilyen súlyos sérelem ért, de az elszenvedett hátrányt Magyarországon semmilyen bíróság vagy egyéb szerv nem orvosolta. Az Emberi Jogok Európai Bírósága (a továbbiakban: Bíróság) valóban sok jogsérelmet képes orvosolni, ugyanakkor sok a fėlreėrtés is körülötte. Érdemes ezėrt pontosan tisztázni, milyen esetekben érdemes Strasbourghoz fordulni. Azután azt is megvizsgáljuk, mire kell figyelni egy strasbourgi beadvány elkészítésekor.
Elsőként nézzük meg, ki, miért és ki ellen pereskedhet a Bíróságon.
Ki fordulhat a Bírósághoz? A jó hír az, hogy mindenkinek vannak emberi jogai – korra, nemre, elkövetett bűncselekményre, politikai hovatartozásra stb.tekintet nélkül. Fontos eloszlatni azt a téveszmét is, mely szerint emberi jogai csak természetes személyeknek lennének. Bármilyen furcsa is lehet elsőre, de jogi személyeknek (azaz cégeknek, alapítványoknak és egyéb civil szervezetnek stb.) is vannak “emberi” jogai. Ez alól csupán azok az emberi jogok a kivételek, melyek természetüknél fogva csakis „valódi” hús-vér embereket illethetnek meg. Így például élethez való joga vagy választójoga nincsen egy jogi személynek, de tulajdonjoga vagy tisztességes eljáráshoz való joga igen.
A Bírósághoz fordulhat tehát mindenki, aki úgy érzi, hogy emberi jogait megsértették. Legyünk óvatosak – nem minden sérelem emberi jogi sérelem is egyben. Bíróság által védett jogok felsorolását az Emberi Jogok Európai Egyezménye (a továbbiakban: Egyezmény) tartalmazza. Pár példa: diszkrimináció tilalma, magán- és családi élethez való jog, vallásszabadság, szólásszabadság, büntető-eljárási garanciák, mozgásszabadság. A Bíróság értelmezéssel az Egyezményben szó szerint nem szereplő emberi jogokat is felvett az egyezményes jogok közé, mint például az emberi méltósághoz való jog vagy a közérdekű adatok nyilvánossága. Nem tartalmazza az Egyezmény ugyanakkor a munkához való jogot, a szociális biztonsághoz való jogot vagy a választójogot (a szabad választásokhoz való jog viszont szerepel az Egyezményben.).
A Bíróságon az “alperes” mindig az adott állam, akinek joghatósága alatt elkövették a jogsértést – de nem maga a konkrét jogsértő szerv vagy személy. Tehát ha az adóhatóság packázását nem kívánjuk szó nélkül hagyni, nem a NAV-ot, hanem a Magyar Államot fogjuk perelni. Ugyanígy, ha az életünket pokollá tevő szomszédunk ellen indított hazai eljárásunk nem vezetett eredményre, nem Elviselhetetlen Károlyt, hanem ismét csak a Magyar Államot, mint a magánéletünket meg nem védő közigazgatási ės bírói rendszer működtetéséért felelőst pereljük.
Nagyon fontos, hogy magyarként nem csak Magyarországot perelhetjük. Ha Németországban tapossák sárba a jogainkat, akkor Németország ellen fordulhatunk panasszal. Fordítva is igaz a dolog: tegyük fel, hogy pl. angolként egy budapesti legénybúcsú során túllövök a célon, és bevisznek a rendőrségre, ahol a rendőrök egy jó kis veréssel adják tudtomra, hogy hol is húzódnak a jó buli határai. Ebben az esetben a kínzás és embertelen bánásmód megsértése miatt angolként is panaszt nyújthatok be Magyarország ellen.
Tegyük fel, eldöntöttük, hogy Strasbourghoz fordulunk. Hogyan tehetjük ezt? Egyszerűen írunk egy levelet a Bíróságnak? Sajnos a dolog nem ilyen egyszerű – vegyük sorba a strasbourgi eljárás főbb jellemzőit és buktatóit. Az eljárás számos nehézséget rejt, megijedni azonban nem kell, kis odafigyeléssel meg lehet ugrani a strasbourgi lécet.
Rögtön három pozitívummal kezdhetjük. Az első, hogy a strasbourgi panaszt benyújthatjuk a Bíróság valamennyi tagállamának hivatalos nyelvén, azaz magyarul, angolul, izlandiul stb. (Az eljárás érdemi szakaszában már kötelező a Bíróság két hivatalos munkanyelvének valamelyikén, azaz angolul vagy franciául kommunikálnunk.) Nem érdemes azzal fáradnunk, hogy rögtön angolul vagy franciául írunk, ugyanis a kérelmünket szinte bizonyosan a Bíróságon dolgozó magyar jogászok dolgozzák fel. Nekik is, nekünk is könnyebb az anyanyelvünkön megfogalmazott panasszal dolgozni, használjuk tehát nyugodtan.
A második jó hír, hogy Strasbourgban nincs ügyvédkényszer (legalábbis az eljárás elején), azaz ügyvéd nélkül is benyújthatjuk a panaszunkat. Az eljárás érdemi szakaszában viszont, tehát amikor az érintett Kormány ėszrevételeire kell reagálni, már jogi képviselővel kell eljárnunk.
A harmadik és talán legjobb hír, hogy Strasbourg ingyen van. Azaz, nincs megfizetendő eljárási illeték, mint mondjuk lenne egy magyar kártérítési perben. Nem kell továbbá egy esetleges pervesztés esetén perköltséget sem fizetnünk az ellenérdekű félnek, azaz a Magyar Államnak. Az egyetlen veszteség tehát, ami érhet bennünket – azon túl természetesen, hogy bajunkat Strasbourgban sem orvosolták – az idő, amit a beadvány elkészítésére fordítottunk. De ahogy mondani szokták, a magunkra fordított idő sohasem elvesztegetett.
A rengeteg pozitívum után jöjjön a feketeleves. Strasbourg rendkívül szigorú formai kritériumokat támaszt a beadványokkal szemben, amelyeket sajnos sok esetben nem képesek teljesíteni a beadványozók. A strasbourgi eljárás részletes ismertetése jelen blog kereteit szétfeszítené, így csak a főbb pontok bemutatására szorítkozunk. (Akit részletesebben érdekel a Bíróság eljárása, annak ajánlom figyelmébe a dr. Kádár András Kristóffal, a Helsinki Bizottság társelnökével a témában írt“Az Emberi Jogok Európai Bíróságának esetjoga a gyakorlat számára” című könyvünket.) A Bíróság maga is összeállított egy tájékoztatót az eljárásáról, ezt érdemes alaposan áttanulmányozni a kérelmünk benyújtása előtt.
A legfontosabb tudnivaló talán, hogy Strasbourghoz az utolsó érdemi hatékony hazai jogorvoslat kimerítésétől, vagy ha nincs ilyen, a jogsértés bekövetkeztétől számított hat hónapon belül fordulhatunk. Ezen határidő jogvesztő, ha elmulasztjuk, a Bíróság nem fog foglalkozni az ügyünkkel. Hogy melyek a hatékony jogorvoslatok, az külön blogbejegyzést kíván – polgári perben általában a Kúria, büntetőeljárásban a jogerős ítélet az elvárt. Az alkotmányjogi panasz álláspontom szerint hatékony jogorvoslatnak minősül. Nem számít hatékonynak a különböző közjogi méltóságoknak (miniszterelnök, köztársasági elnök, igazságügyi miniszter stb.) írt panaszlevél. Ha a válaszukra várva kicsúszunk a hat hónapos perindítási határidőből, csak magunkat okolhatjuk.
Nagyon fontos, hogy a Bírósághoz űrlapon fordulhatunk. Az űrlapon csak pár oldal van panaszunk előadására, ebbe bele kell férni! A panasz lényegének az űrlapból ki kell derülnie. Mellékletként részletes érvelést csatolhatunk ugyan, de a Bíróság az előzetes befogadhatósági vizsgálatot szinte csak és kizárólag az űrlap alapján végzi. Ha ezen a lépcsőn nem jutunk túl, a külön mellékletben kifejtett részletes érveink már semmit sem érnek.
Szintén nagyon fontos, hogy az ügyünket alátámasztó összes bizonyítékot, dokumentumot, bírósági és egyéb határozatot csatolni kell a beadványunkhoz. A Bíróság hivatalból nem folytat bizonyítást, ezért nem is kér be iratokat, adatokat. Emiatt, ha valamely állításunkat elmulasztjuk igazolni, azt a Bíróság “bemondásra” nem fogja elfogadni. Ne küldjünk eredeti dokumentumokat, csak másolatokat – a Bíróság ugyanis nem küldi vissza nekünk az aktát, sem az abban lévő iratokat az eljárás végeztével, még külön kérésre sem.
Ha elkészültünk az űrlappal, a panaszunk benyújtása már nem bonyolult. Nem kell személyesen elmennünk Strasbourgba (a Bíróságon egyébként átveszik a beadványokat), hanem elég a határidő utolsó napján postáznunk a következő címre:
A Bíróság a beadvány beérkezését nem igazolja vissza, ezért érdemes tértivevénnyel feladnunk a panaszunkat. A Bíróság a kérelem előzetes vizsgálata után ügyszámmal látja el dossziénkat, és erről már küld értesítést. Az értesítő levélben vonalkódokat is fogunk találni, rajta az ügyszámunkkal, ezeket későbbi leveleinkre a gyorsabb azonosíthatóság kedvéért fel kell ragasztanunk. Mindezek után kezdődik el az eljárás érdemi szakasza, ahol a felek ütköztetik az érveiket, és a Bíróság meghozza döntését.